
Európsky parlament,
–	so zreteľom na návrh generálnej rady Úradu pre boj proti praniu špinavých peňazí a financovaniu terorizmu z 9. decembra 2025 (rozhodnutie GBSUP 7/2025, rozhodnutie GBFIU 11/2025),
–	so zreteľom na článok 63 ods. 4 nariadenia Európskeho parlamentu a Rady (EÚ) 2024/1620 z 31. mája 2024, ktorým sa zriaďuje Úrad pre boj proti praniu špinavých peňazí a financovaniu terorizmu a ktorým sa menia nariadenia (EÚ) č. 1093/2010, (EÚ) č. 1094/2010 a (EÚ) č. 1095/2010[footnoteRef:1],  [1:  	Ú. v. EÚ L, 2024/1620, 19.6.2024, ELI: http://data.europa.eu/eli/reg/2024/1620/oj.] 

–	so zreteľom na rozhodnutie Konferencie predsedov z 22. októbra 2025 o pravidlách vymenovania zástupcov Európskeho parlamentu alebo iných osôb do správnych rád alebo na iné pozície v agentúrach a orgánoch,
–	so zreteľom na svoj rokovací poriadok,
–	so zreteľom na správu Výboru pre hospodárske a menové veci a Výboru pre občianske slobody, spravodlivosť a vnútorné veci (A10-0267/2025),
A.	keďže v článku 63 ods. 4 nariadenia (EÚ) 2024/1620 sa stanovuje, že členovia výkonnej rady Úradu pre boj proti praniu špinavých peňazí a financovaniu terorizmu sa vyberajú na základe zásluh, zručností, znalostí, bezúhonnosti, uznávaného postavenia a skúseností v oblasti boja proti praniu špinavých peňazí a financovaniu terorizmu a na základe iných príslušných kvalifikácií;
B.	keďže Európsky parlament je odhodlaný zabezpečiť rodovú rovnováhu na výkonných pozíciách v inštitúciách, orgánoch a agentúrach Únie; keďže všetky inštitúcie a orgány Únie a vnútroštátne inštitúcie a orgány by mali zaviesť konkrétne opatrenia na zabezpečenie rodovej rovnováhy; keďže Európsky parlament očakáva, že dostane užší zoznam aspoň dvoch kvalifikovaných kandidátov na budúce vymenovania s cieľom zachovať rodovo vyvážené zastúpenie vo výkonnej rade Úradu pre boj proti praniu špinavých peňazí a financovaniu terorizmu, ako sa uvádza v odôvodnení 66 nariadenia (EÚ) 2024/1620;
C.	keďže v súlade s článkom 63 ods. 4 nariadenia (EÚ) 2024/1620 Komisia 12. novembra 2025 prijala užší zoznam kandidátov na pozíciu člena výkonnej rady Úradu pre boj proti praniu špinavých peňazí a financovaniu terorizmu a poskytla ho Európskemu parlamentu;
D.	keďže Výbor pre hospodárske a menové veci a Výbor pre občianske slobody, spravodlivosť a vnútorné veci následne pristúpili k hodnoteniu kvalifikácie navrhovanej kandidátky na pozíciu členky výkonnej rady Úradu pre boj proti praniu špinavých peňazí a financovaniu terorizmu, najmä vzhľadom na požiadavky stanovené v článku 63 nariadenia (EÚ) 2024/1620;
E.	keďže 2. decembra 2025 Výbor pre hospodárske a menové veci a Výbor pre občianske slobody, spravodlivosť a vnútorné veci usporiadali vypočutie Henricy Marie Verbeekovej-Kustersovej, počas ktorého predniesla úvodné vyhlásenie a následne odpovedala na otázky členov výborov;
F.	keďže 9. decembra 2025 generálna rada Úradu pre boj proti praniu špinavých peňazí a financovaniu terorizmu prijala návrh na vymenovanie Henricy Marie Verbeekovej-Kustersovej za členku výkonnej rady Úradu pre boj proti praniu špinavých peňazí a financovaniu terorizmu a postúpila tento návrh Európskemu parlamentu;
1.	schvaľuje návrh na vymenovanie Henricy Marie Verbeekovej-Kustersovej za členku výkonnej rady Úradu pre boj proti praniu špinavých peňazí a financovaniu terorizmu;
2.	poveruje svoju predsedníčku, aby postúpila toto rozhodnutie Rade, Komisii, Úradu pre boj proti praniu špinavých peňazí a financovaniu terorizmu a vládam členských štátov.

